Доржийн Цэрэндулам

Доржийн Цэрэндулам БНМАУ-ын Ардын Жүжигчин 1966.

Хоршооны түр сургуулийг 1929 онд төгсөөд “Өндөр хоршоо” хэмээн нэглэгдсэн Улсын их дэлгүүрт худалдагчаар ажиллангаа урлаг, уран сайхны ажилд оролцож, улмаар 1930 онд Улсын төв театрын жүжигчин болж, 1980 он хүртэл 50 жил ажиллахдаа Д.Намдагийн “Шарай голын гурван хаан”-ы Цогтаяа, “Амь ба амьдралын үнэ”-ийн Думаа, Б.Бааст, Ц.Цэдэнжав нарын “Мандухай цэцэн хатан”-ы Мандухай, Ч.Ойдовын “Далан худалч”-ийн Пагма, Лопе де Вегагийн “Хонины булаг”-ийн Лауренся, В.Шекспирийн “Отелло”-гийн Эмиля, Ч.Чимидийн “Арын албаныхан”-ы Буниа гэхчилэн тайзны 300-гаад дүр бүтээж, “Сүхбаатар”-ын эх дагина, “Морьтой ч болоосой”-гийн бригадын дарга, саальчин зэрэг 10 гаруй киноны гол болон туслах дүрд чадварлаг тогложээ. Орчин үеийн Монголын театрыг үндэслэгчдийн нэг энэ эмэгтэй жүжиглээд зогсохгүй “Дамар”, “Орон дороос Мядаг”, “Комисс ирлээ” зэрэг жижиг хэлбэрийн шог зохиол бичих, урлагийн сургуульд багшлах зэргээр тайзны бүтээлийн санг арвижуулж, урлагийн боловсон хүчнийг сургаж хүмүүжүүлэхэд олон жилийн хүч зүтгэлээ зориулсан байна. Ардын Их хурлын депутатаар сонгогдож байжээ. Сүхбаатарын одон, Хөдөлмөрийн гавьяаны улаан тугийн одонгор хоёр удаа, “Алтан гадас” одон, “Бид ялав” медаль, Ардын хувьсгалын ойн хүндэт медалиудаар шагнагджээ.

Ангилал:БНМАУ-ын Ардын Их Хурлын гишүүн
Ангилал:Монголын жүжигчин
Ангилал:Ардын Жүжигчин (Монгол)
Ангилал:Хөдөлмөрийн Гавьяаны Улаан Тугийн одон шагналтан (Монгол)
Ангилал:Алтан гадас одон шагналтан
Ангилал:Сүхбаатарын одон шагналтан
Ангилал:Лүнгийн хүн
Ангилал:Монголчууд
Ангилал:1910 онд төрсөн
Ангилал:1999 онд өнгөрсөн